Nordjyllands Politi er lørdag middag rykket ud til Østerfjordstien i Hals, hvor to krysantemumbomber på størrelse med en håndbold er skyllet ind. - Det er strandgæster, der er på gåtur, som ringede ind. De har set to bomber i vandkanten, forklarer vagtchef hos Nordjyllands Politi Henrik Bech. - Nu har vi jo desværre set, hvad der skete med krysantemumbomber nytårsnat. Vi skal ikke have flere ulykker, fortsætter vagtchefen. Stranden er nu afspærret, og politiet har haft hærens ammunitionsryddere til at fjerne bomberne. Bomberne var blevet våde, og det gør dem ustabile. - Det er ikke den måde, man skal skille sig af med krysantemumbomber. Nu var det en fornuftig voksen kvinde, der fandt dem, det kunne have været børn, og så kunne det være gået rivende galt. Fundet sker efter en ulykkelig hændelse nytårsnat, hvor tre mænd mistede livet og to mænd blev hårdt kvæstet nær Hobro. I alt er der fundet sytten af de livsfarlige bomber efter nytårsaften.

Referat:
Lørdag middag har en borger på stranden ved Hals fundet to krysantemumbomber. Ammunitionsrydderne har været på stedet.